FI Euroopan unionin virallinen lehti CE 88/627

(2004/C 88 E/0645)

KIRJALLINEN KYSYMYS E-2660/03

esittäjä(t): Elisabeth Jeggle (PPE-DE) komissiolle

(10. syyskuuta 2003)

Aihe: Mitättömillä katsastustarroilla varustettujen autojen uudelleentarkastus EU:n jäsenvaltioissa

Olemme saaneet tietää, että Kreikassa on suuri määrä kreikkalaisten omistuksessa olevia henkilöautoja, joissa on vielä saksalaiset rekisterikilvet ja vanhentuneet katsastustarrat.

Tähän liittyen haluamme kysyä seuraavaa:

— Mitä pitää ottaa huomioon, kun myy henkilöauton EU:n sisällä?

— Kuinka kauan Kreikan kansalainen voi käyttää ostamaansa autoa Saksan rekisterikilvillä?

— Mitä seuraamuksia koituu, jos Kreikassa ajaa Saksan rekisterikilvillä varustetulla autolla, jossa on vanhentunut katsastustarra?

Frits Bolkesteinin komission puolesta antama vastaus

(5. marraskuuta 2003)

Kun tarkastellaan sääntöjä ja säännöksiä, joita sovelletaan siirrettäessä EC-tyyppihyväksynnän mukaista autotyyppiä vastaavan yhdenmukaisuustodistuksen saanutta henkilöautoa rekisteröintijäsenvaltiosta käytettäväksi toisessa jäsenvaltiossa, on syytä ottaa huomioon, että määräjäsenvaltion viranomaisten tekemät rekisteröintitarkastukset eivät enää ole perusteltuja. Henkilöauto rekisteröidään kaikissa jäsenvaltioissa voimassa olevan EC-tyyppihyväksynnän perusteella.

Jos ajoneuvo on saanut yhdenmukaisuustodistuksen kansallisen tyyppihyväksynnän perusteella, jäsenvaltiot eivät voi vastustaa ajoneuvon tyyppihyväksyntää ja rekisteröintiä teknisten ominaisuuksien vuoksi, elleivät syyt koske ihmisten terveyden, elämän tai ympäristön suojelemista, jolloin syyt on eriteltävä ja perusteltava. Se, että toisessa jäsenvaltiossa tyyppihyväksytty ja rekisteröity ajoneuvo ei vastaa määräjäsenvaltiossa tyyppihyväksyttyä ajoneuvotyyppiä tai ei noudata teknisiltä ominaisuuksiltaan kyseisen jäsenvaltion lainsäädäntöä, ei itsessään oie riittävä peruste kyseisen ajoneuvon tyyppihyväksynnän ja rekisteröinnin eväämiseen.

Ajoneuvon fyysisen tilan katsastus on sallittua, jos se on tarpeen ja tapahtuu ilman syrjintää, toisin sanoen siinä sovelletaan samoja edellytyksiä ja menettelyjä kuin määräjäsenvaltiossa aiemmin rekisteröityjen autojen katsastuksessa.

Kreikkaan pysyvästi tuotu uusi tai käytetty henkilöauto on rekisteröitävä siellä, jos auton omistajana olevan yksityishenkilön vakinainen asuinpaikka on Kreikassa. Yhteisön lainsäädännön (1) mukaan vakinaisella asuinpaikalla tarkoitetaan paikkaa, jossa henkilö tavanomaisesti asuu vähintään 185 päivää kalenterivuodessa joko henkilökohtaisista tai ammatillisista syistä. Kyseinen jäsenvaltio (tässä tapauksessa siis Kreikka) vahvistaa, missä ajassa rekisteröinti on tehtävä (tavallisesti lyhyessä ajassa).

Sääntö koskee myös Saksassa rekisteröityjä, pysyvästi Kreikkaan tuotavia autoja ajoneuvon omistajan siirtäessä vakinaisen asuinpaikkansa kyseiseen jäsenvaltioon. Henkilöauto voidaan saksalaisin rekisterikilvin siirtää väliaikaisesti Kreikkaan yksityishenkilön henkilökohtaiseen käyttöön, kun henkilön asuinpaikka on toisessa jäsenvaltiossa. Tällöin sovelletaan useitakin voimassa olevia yhteisön edellytyksiä (2), joihin kuuluu muun muassa se, että siirron on oltava väliaikainen eli yleensä enintään kuusi kuukautta 12 kuukaudesta.

Pakollista katsastusta koskevassa direktiivissä 1996/96/EY (3) otetaan käyttöön joukko vähimmäissääntöjä, joiden mukaan ajoneuvoille on tehtävä ensimmäinen katsastus neljän vuoden iässä ja sen jälkeen vähintään joka toinen vuosi. Koska nämä ovat vähimmäissääntöjä, jäsenvaltiot voivat asettaa tiukempiakin vaatimuksia. Kreikassa ja Saksassa noudatetaan direktiivin vaatimusta joka toinen vuosi tehtävästä katsastuksesta. Todistusten voimassaolon valvonta ja rikkomuksiin sovellettavat seuraamukset kuuluvat toissijaisuuden soveltamisalaan.

(1) Neuvoston direktiivi 83/183/ETY, annettu 28 päivänä maaliskuuta 1983, luonnollisten henkilöiden henkilökohtaisen omaisuuden lopullisessa maahantuonnissa jäsenvaltiosta sovellettavista verovapauksista (EYVL L 105, 23.4.1983).

(2) Neuvoston direktiivi 83/182/ETY, annettu 28 päivänä maaliskuuta 1983, yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista, sellaisena kuin se on muutettuna ja nykyisin voimassa (EYVL L 105, 23.4.1983).

(3) Neuvoston direktiivi 96/96/EY, annettu 20 päivänä joulukuuta 1996, moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä (EYVL L 46, 17.2.1997).